Ecovidrio i l'Ajuntament de Llíria tornen a fomentar el reciclatge d'envasos de vidre durant les Falles
08 de març de 2024

Ecovidrio, l'entitat sense ànim de lucre encarregada de la gestió del reciclatge dels residus d'envasos de vidre a Espanya, en col·laboració amb la Generalitat Valenciana i l'Ajuntament de Llíria, ha posat en marxa, de nou, la campanya “La Plantà del Vidre”, amb l'objectiu de fomentar el reciclatge d'envasos de vidre durant les Falles 2024.

La iniciativa pretén conscienciar a la ciutadania de Llíria, i especialment al col·lectiu faller, sobre la importància de separar correctament els residus d'envasos de vidre durant el transcurs de les festes. Per a això, Ecovidrio ha serigrafiat amb la imatge d'esta acció els contenidors de vidre pròxims als casals.

L'alcalde Joanma Miguel i la fallera major de Llíria, Elizabeth Ventura, han donat hui el seu suport a esta campanya, que aposta per millorar la sostenibilitat de les festes i que siguen més respectuoses amb el medi ambient, i en la qual la localitat edetana ja va ser la guanyadora en l'edició de 2022.

Enguany, al costat de Llíria, participen un total de 12 municipis valencians que celebren festes de Falles i que competiran per ser el municipi més reciclador: La Pobla de Vallbona, Benaguasil, Cullera, Gandia, Catarroja, Torrent, Paterna, L'Eliana, Algemesí, Godella, Borriana i La Vall d'Uixó.

El guanyador serà el que més punts aconseguisca per incrementar la recollida de vidre respecte al mateix període de l'any anterior, i per la difusió que faça de la iniciativa. El premi consistix en una plantació d'arbres per a la localitat en el qual cada casal faller podrà apadrinar un exemplar.

Així mateix, tots els municipis que superen el repte de reciclatge proposat aconseguiran el guardó verd d’Ecovidrio. També hi haurà un premi per a totes les comissions falleres que reciclen, en el seu propi contenidor, 400 kg o més de residus d'envasos de vidre. En este últim cas, el premi serà un miniglú amb la imatge de campanya.

Per a reforçar-la, educadors ambientals visitaran els dies 16 i 17 de març els casals per a informar sobre la importància del reciclatge dels envasos de vidre i els beneficis que reporta al medi ambient i a la societat.

Beneficis mediambientals

El reciclatge d'envasos de vidre és un element fonamental per a contribuir al desenvolupament sostenible, fomentar la transició cap a l'economia circular i lluitar contra el canvi climàtic. A més, és una activitat que dona suport al compliment de l'Agenda 2030 i els Objectius de Desenvolupament Sostenible.

El vidre que es deposita en els contenidors es recicla al 100% i s'utilitza per a la fabricació de nous envasos, de manera indefinida i sense perdre les propietats originals. El seu reciclatge evita el creixement dels abocadors, l'erosió dels sòls i la desforestació del nostre entorn, al mateix temps que minimitza l'emissió de CO₂ en el procés de fabricació i s'estalvia energia.